DA Den Europæiske Unions Tidende C 327/34

Sag anlagt den 30. september 2008 — Agapiou Joséphidès mod Kommissionen og Forvaltningsorganet for Undervisning, Audiovisuelle Medier og Kultur

(Sag T-439/08)

(2008/C 327/61)

Processprog: fransk

Parter

Sagsøger: Kalliope Agapiou Joséphidès (Nicosia, Cypern) (ved avocat C. Joséphidès)

Sagsøgte: Kommissionen for De Europæiske Fællesskaber og Forvaltningsorganet for Undervisning, Audiovisuelle Medier og Kultur

Sagsøgerens påstande

— Afgørelse, truffet den 1. august 2008 af Forvaltningsorganet for Undervisning, Audiovisuelle Medier og Kultur, hvorved organet, under kontrol af Kommissisonen, afslog sagsøgerens begæring af 3. marts 2008 om aktindsigt i bestemte sagsakter i sag nr. 07/0122 vedrørende støtte tildelt University of Cyprus til et Jean Monnet-ekspertisecenter, annulleres.

— Afgørelse K(2007) 3749 truffet den 8. august 2008 af Kommissisonen vedrørende en konkret beslutning om tilsagn om støtte inden for rammerne af programmet Livslang læring, herunder dets delprogram Jean Monnet, annulleres.

— Forvaltningsorganet for Undervisning, Audiovisuelle Medier og Kultur og Kommissionen tilpligtes at betale sagsøgerens omkostninger i forbindelse med den foreliggende sag.

Søgsmålsgrunde og væsentligste argumenter

Med dette søgsmål har sagsøgeren i nedlagt påstand om annullation dels af afgørelsen truffet den 1. august 2008 af Forvaltningsorganet for Undervisning, Audiovisuelle Medier og Kultur, hvorved sagsøgeren meddeltes afslag på aktindsigt i dokumenter vedrørende støtte tildelt University of Cyprus til et Jean Monnet-ekspertisecenter, dels af afgørelsen K(2007) 3749 truffet den 8. august 2008 af Kommissisonen vedrørende en konkret beslutning om tilsagn om støtte inden for rammerne af programmet Livslang læring, herunder dets delprogram Jean Monnet, for så vidt som University of Cyprus indstilledes til støttetildeling med henblik på oprettelse af et Jean Monnet-ekspertisecenter.

Til støtte for påstanden om annullation af organets afgørelse af 1. august 2008 har sagsøgeren gjort gældende, at organet har krænket sagsøgerens personlige rettighed — som navnlig følger af princippet om gennemsigtighed omhandlet i artikel 1, stk. 2, TEU og artikel 6 TEU, i artikel 255 EF og i Den Europæiske Unions charter om grundlæggende rettigheder — til aktindsigt i bestemte akter, for så vidt som sagsøgerens navn — uden dennes samtykke — er blevet brugt af tredjemand (University of Cyprus) i en administrativ sagsakt vedrørende ansøgning for egen vindings skyld. Sagsøgeren har hævdet under disse omstændigheder at have ret til at forvisse sig om det nøjagtige indhold og/eller rigtigheden af de personlige oplysninger såvel som til brugens formål og kontekst.

Desuden har sagsøgeren anført, at direktøren for organet ikke var kompetence til at træffe afgørelse vedrørende sagsøgerens genfremsatte begæring om aktindsigt i dokumenterne, og at afgørelsen af 1. august 2008 er truffet i strid med forordning (EF) nr. 1049/2001 (1) såvel som Kommissionens forretningsorden.

For så vidt som Retten måtte anse direktøren for organet for at have været kompetent til at træffe den anfægtede afgørelse, gør sagsøgeren dog gældende, at afgørelsen er truffet i strid med adskillige bestemmelser i forordning nr. 1049/2001, navnlig artikel 7, stk. 1, artikel 8, stk. 1, og artikel 15, stk. 1. Efter sagsøgerens opfattelse har organet også fortolket flere andre af forordningens bestemmelser fejlagtigt, bl.a. artikel 4, stk. 4, artikel 4, stk. 5, artikel 4, stk. 1, litra b), og artikel 4, stk. 2, og foretaget en urigtig anvendelse af princippet om gennemsigtighed og af begrebet »en mere tungtvejende offentlig interesse«. Sagsøgeren har ligeledes fremført et anbringende om manglende overholdelse af begrundelsespligten i forbindelse med den anfægtede afgørelse.

Til støtte for påstanden om annullation af Kommissisonens afgørelse K(2007) 3749 truffet den 8. august 2008 har sagsøgeren gjort gældende, at Kommissisonen har begået en fejl ved at undlade at kontrollere, om der var indhentet samtykke fra sagsøgeren til at lade dennes personlige oplysninger figurere i den ansøgningsformular, som University of Cyprus har indgivet til Kommissionen. Efter sagsøgerens opfattelse burde Kommissionen have konstateret en materiel mangel ved det forelagte forslag og have tilbagekaldt sin afgørelse eller truffet andre fornødne foranstaltninger.

Sagsøgeren har ligeledes anført, at Kommissionen har foretaget en fejlagtig vurdering af kriterierne for at anse den af University of Cyprus indgivne ansøgning for berettiget.

(1) Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter, EFT L 145, s. 43.